**Zhrnutie učiva – slovesá, odvodené slová, jednovýznamové a viacvýznamové slová, rozprávanie s prvkami opisu**

***Slovesá***

Slovesá sú plnovýznamové ohybné slová, ktoré pomenúvajú, čo osoby, zvieratá a veci robia alebo čo sa s nimi deje: *sedieť, spievať, rásť.* Pýtame sa na ne otázkami: **čo robí? čo robia?** Základný tvar slovies je **neurčitok** – tvar slovesa zakončený na –ť (*čítať, písať*...)

Vyjadrujú dej:

1. ako **činnosť**, ktorú vykonávajú osoby, zvieratá a veci (**činnostné slovesá**), napr. maľovať, varí, sadil, vystrihne, tancuje, prichádzali, prosí...

2. ako **stav či zmenu stavu**, v ktorom sa nachádzajú osoby, zvieratá a veci (**stavové slovesá**), napr. rásť, zostarol, dozrieva, zbledol, uschli...

Rozlišujeme tieto gramatické kategórie:

osoba: 1. (ja, my), 2. (ty, vy), 3. (on, ona, ono, oni, ony), napr. robím – robíš – robí...

číslo: jednotné (singulár) a množné (plurál), napr. *robím - robíme*

čas: vyjadruje, aký je vzťah deja k momentu reči ( prehovoru).

a/ ***prítomný*** – pri časovaní slovesa k základu slova pridávame prípony: -m, -š, 0, - me, -te, ú/u, -jú, -ia/-a (*sedíš, smeje sa, rozmýšľajú, zápasím, sú*)

b/ ***minulý*** - pri časovaní slovesa k základu slova pridávame prípony : -l, -la, -lo, - li (*povedal, napísali, kúpali ste sa, ozvala sa, videli, rozhodlo sa*). K týmto tvarom v 1. a 2. osobe pridávame sloveso **byť** vyčasované v prítomnom čase.

c/ ***budúci*** - tvoríme tak, že časujeme sloveso byť v budúcom čase a k nemu pridávame neurčitok slovesa (*bude piecť, zavolá, budú vymieňať, bude pozerať...)*

Pri časovaní slovies sa vo všetkých ohýbacích príponách píše mäkké **–i/-í** (rob**ím**, rob**íš**, rob**í**, rob**íme**, rob**íte**, rob**il**, bude rob**iť**)

***Slabičné a neslabičné predpony, odvodené slová***

**Odvodené slovo** sa skladá z dvoch častí:

*A/ slovotvorná predpona + slovotvorný základ*

 na+učiť

 pod+písať

*B/ slovotvorný základ + slovotvorná prípona*

 ded(o)+ko

 chlap+ček

**odvodzovanie predponami**

***základové slovo odvodené slovo***

*čítať prečítať*

 pre - sl.predpona

čítať – sl. základ

Pomocou **predpony** sa odvodzujú nové (odvodené) slová: *letieť –* ***pre****letieť, trepotať –* ***s****trepotať.* Slovo, od ktorého možno odvodiť nové slovo, sa nazýva **základové slovo.**

**Slovotvorná predpona** stojí pred slovotvorným základom a významovo ho mení: *prepísať, zapísať, vypísať, zámienka, zber, vyskočiť, preskočiť, podskočiť, odskočiť*

**Slovotvorný základ** je časť odvodeného slova, ktorá ostane po odtrhnutí slovotvornej predpony (prípony): *spočítať, vysadiť, nadčas, odlet, prarodičia*

Predpony členíme na:

a/ **slabičné** *- vy, na, za, po, pred, pod, pri, pre, o, u, ob, od, do, roz, bez, cez,* záporová predpona *ne* ( vyskočiť, nakúpiť, zaplatiť, postrihať, predpovedať, podlepiť, pridať, prekonať, opísať, urobiť, obsekať, odrezať, dobrať, rozlomiť, bezcenný, cezpoľný, neležať

b/**neslabičné** *- vz, s, z, v* (vztýčiť, vzkriesiť, stlačiť, spoznať, zbúrať, zmeniť , vliať)

Pomocou predpony **–ne** tvoríme od slovies **slová s opačným významom (antonymá).**

***Jednovýznamové a viacvýznamové slová***

**Jednovýznamové slovo** má iba jeden význam. Pomenúva jedinečný, neopakovateľný jav, napr. *vodovod, inštalatér, tulipán, jablko, pohár, dom, obálka, strom, ryba, jedľa, Poľsko, Košice, Mária Ďuríčková.*

**Viacvýznamové slovo** je rovnako znejúce slovo, ktoré má viac významov. Pomenúva viac javov, napr. *noha, hlava, oko, pero, jazyk, krídlo, koleno, kohútik, koruna, slimák, hrkútať, zabehnúť.* Viacvýznamové slovo má jeden **základný význam**. Ďalšie významy (**prenesené**) získalo viacvýznamové slovo tak, že jeho význam sa preniesol na **iný podobný jav**. To znamená, že medzi jednotlivými významami viacvýznamového slova je vždy nejaká **vonkajšia podobnosť alebo vnútorná súvislosť** (napr. šiška z cesta sa podobá na šušku, šišku na strome; noha stola na nohu človeka).

**koruna:** 1. Základný význam: ***minca***

 2. Ďalší význam: ***kráľovská koruna***

 3. Ďalší význam: ***koruna stromu***

***Rozprávanie***

- súvisle a pútavo zachytáva zaujímavý príbeh, zážitok alebo nejakú udalosť v časovej postupnosti.

Má zvyčajne tri časti: **- pred udalosťou (úvod)**

 **- rozvíjanie udalosti (jadro)** – tvoria ho zápletka, vyvrcholenie, obrat

 **- po udalosti (záver) -** rozuzlenie

Úvod, jadro a záver tvoria **odseky**. Aj samotné jadro možno členiť na menšie časti – odseky. V rozprávaní sa využívajú najmä **slovesá**, spravidla v minulom čase.

V rozprávaní sa môže uplatňovať aj **opis**, napríklad opis postáv alebo opis prostredia. Opis priblíži čitateľovi vzhľad postáv a priblíži prostredie, v ktorom sa udalosť odohráva.

Názov rozprávania

dátum

(Rozprávanie s prvkami opisu)

okraj

1 cm

*Vynecháme 2 riadky*

asi 2 cm

 Prvý odsek začíname úvodom, v ktorom napíšeme, čo sa stalo pred udalosťou. Napíšeme miesto, kde sa stala udalosť, mená postáv, ktoré vystupujú v príbehu, ako sme sa pripravovali pred udalosťou. (*tri vety*)

asi 2 cm

 Druhý odsek tvorí jadro príbehu. Je to rozprávanie o tom, čo sme zažili. Má to byť len jedna udalosť. Píšeme pekne všetko tak, ako sa to stalo podľa časovej postupnosti. Jadro môže obsahovať jednu alebo dve priame reči. Dávame pozor, aby sme správne použili úvodzovky. Aby bol dej dynamický a mal rýchly spád, používame väčšinou kratšie vety, nie veľmi dlhé vety (súvetia). Zo slovných druhov majú prevládať slovesá, ale aj prídavné mená (pri opise) a podstatné mená. Neopakujeme stále tie isté slová. Snažíme používať ich synonymá. Ak nevieme, či má byť vo vete čiarka, spýtame sa. V jadre použijeme opis prostredia, osoby, predmetu. Majú to byť aspoň tri vety opisu. Slová, v ktorých sme sa pomýlili, dávame do zátvorky. Nesmieme prečiarkovať, machuliť. Nepoužívame zmizíky. (*spolu najmenej desať viet)*

 Tretí odsek tvorí záver rozprávanie. Tu napíšeme, čo nasledovalo po udalosti, aké poučenie pre nás vyplýva z príbehu. (*aspoň tri vety*)

asi 2 cm

**Najkrajší prázdninový zážitok**

 Bolo pekné a slnečné ráno. Boli sme na dovolenke v Turecku a tešili sme sa z mora a teplého počasia.  Dokonca aj z výletu, ktorý sme mali absolvovať.
Čakali sme na autobus, ktorý nás mal odviesť na viaceré miesta. Navštívili sme najdrahšie a najväčšie zlatníctvo v Turecku, mesto Side, absolvovali sme plavbu loďou po rieke Manavgat  a videli sme, ako sa vlieva do mora, ale ešte pred plavbou sme navštívili mešitu.
 Pred vstupom sme sa museli povyzúvať a ženy si museli dať šatky na hlavu. Ja som si v nej pripadala, ako keby som v nej mala chodiť už navždy. Keď sme vstúpili do mešity, bola to krása, ktorú sme nikdy nevideli. V mešite boli po zemi iba koberce so vzormi . Tie vzory boli veľmi zaujímavé.  Pripomínali mi zvláštny dom a na ňom okná v tvare vázy. Steny boli biele a na nich modré slnko, okolo neho slaboružové dve ruže. Lustre tam boli zo skla ako v zámku.  Na oknách boli farebné maľby pripomínajúcu neznámu osobu. Bolo tam aj poschodie, na ktorom sa mohli modliť iba ženy. Muži sa zase museli modliť na prízemí pred veľkým obrazom.
 Bolo tam veľa obrazov povešaných na stene a maľby na obrazoch boli neuveriteľne krásne. Potom sme pomaly po prehliadke mešity vychádzali von a popritom mi sestra povedala: ,,Bolo to super!“ A ja som jej na to prikývla. Potom nás čakal zvyšok výletu, ktorý sme mali absolvovať. Mali sme vidieť starobylé mesto Side, kde zostali iba kamene. Ale to je už ďalší príbeh.
 Toto bol môj zážitok z dovolenky v Turecku cez letné prázdniny.